32010L0048
L 173/47
SLUŽBENI LIST EUROPSKE UNIJE
05.07.2010.
DIREKTIVA KOMISIJE 2010/48/EU
od 5. srpnja 2010.
o prilagodbi tehničkom napretku Direktive 2009/40/EZ Europskog parlamenta i Vijeća o tehničkim pregledima motornih vozila i njihovih prikolica
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2009/40/EZ Europskog parlamenta i Vijeća od 6. svibnja 2009. o tehničkim pregledima motornih vozila i njihovih prikolica (1), a posebno njezin članak 6. stavak 1.,
budući da:
(1)
Radi cestovne sigurnosti, zaštite okoliša i poštenog tržišnog natjecanja, važno je osigurati da se vozila u prometovanju pravilno održavaju i ispituju da bi se tijekom cijelog vijeka trajanja vozila održale njihove homologacijske značajke, bez prekomjernog pogoršanja.
(2)
Norme i metode iz članka 6. stavka 1. Direktive 2009/40/EZ treba dodatno razraditi i prilagoditi tehničkom napretku da bi se tehnički pregledi vozila u Europskoj uniji učinili financijski učinkovitijim.
(3)
Treba uzeti u obzir rezultate dvaju projekata, Autofore (2) i Idelsy (3), u kojima se nedavno bavilo budućnošću tehničkih pregleda, te su rezultat otvorenog i stvarnog dijaloga s dionicima.
(4)
Sadašnje stanje tehnologije vozila zahtijeva da na popis ispitnih stavki treba uključiti moderne elektronske sustave.
(5)
Za daljnje usklađivanje tehničkih pregleda treba uvesti metode ispitivanja za svaku ispitnu stavku.
(6)
Da se radi dosljednosti normi omogući daljnje usklađivanje za sve ispitne stavke, treba uvesti nepotpun popis glavnih razloga za kvar, kakav već postoji za kočne sustave.
(7)
Tehnički pregledi trebaju obuhvatiti sve stavke, važne za pojedini model, konstrukciju i opremu ispitanog vozila. Stoga treba, gdje je to potrebno, dodati posebne zahtjeve za određene kategorije vozila.
(8)
Države članice proširile su zahtjev tehničkog pregleda u skladu s člankom 5. stavkom (e) Direktive 2009/40/EZ na druge kategorije vozila. U smislu daljnjeg usklađivanja ispitivanja, treba uključiti metode i norme i za te kategorije vozila. Pri ispitivanju treba upotrebljavati trenutačno raspoložive tehnike i opremu, i ne smiju se upotrebljavati alati za rastavljanje ili odstranjenje bilo kojeg dijela vozila.
(9)
Uz stavke vezane za sigurnost, zaštitu i sigurnost okoliša, ispitivanja trebaju također uključiti identifikaciju vozila u svrhu osiguranja pravilnih ispitivanja i normi, te omogućiti evidenciju rezultata ispitivanja i provedbu drugih zakonskih zahtjeva.
(10)
Za olakšanje funkcioniranja unutarnjeg tržišta, i poboljšanje metoda tehničkog pregleda, rezultate pregleda treba upisati u certifikat o tehničkoj ispravnosti koji obuhvaća određene ključne elemente.
(11)
Treba nastaviti rad u području razvoja alternativnih ispitnih postupaka za provjeru stanja održavanosti vozila s dizelskim motorima, posebno u vezi s NOx i česticama, uzimajući u obzir nove sustave za naknadnu obradu emisija.
(12)
Mjere predviđene ovom Direktivom u skladu su s mišljenjem Odbora za prilagodbu tehničkom napretku Direktive o tehničkim pregledima motornih vozila i njihovih prikolica osnovanog člankom 7. Direktive 2009/40/EZ.
DONIJELA JE OVU DIREKTIVU:
Članak 1.
Prilog II. Direktivi 2009/40/EZ izmjenjuje se u skladu s Prilogom ovoj Direktivi.
Članak 2.
1. Države članice donose zakone i druge propise potrebne za usklađivanje s ovom Direktivom najkasnije do 31. prosinca 2011., s iznimkom odredbi točke 3. Priloga II., koje se primjenjuju od 31. prosinca 2013. One o tome odmah obavješćuju Komisiju.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Države članice određuju načine tog upućivanja.
2. Države članice Komisiji dostavljaju tekst odredaba nacionalnog prava koje donesu u području na koje se odnosi ova Direktiva.
Članak 3.
Ova Direktiva stupa na snagu dvadesetog dana od dana objave u Službenom listu Europske unije.
Članak 4.
Ova je Direktiva upućena državama članicama.
Sastavljeno u Bruxellesu 5. srpnja 2010.